**"משפט פלילי בינלאומי"**

**(קוד קורס: 1411-7062-30)**

**מרצה: פרופ' מוחמד ותד**

**מועד:** א' (2017/2018).

**תאריך ושעה:** יום שלישי, 26/6/2018, שעה 14:00-16:00.

**שיטת בחינה:** חומר סגור. התלמידים יורשו להכניס עימם לבחינה אך ורק את הטקסט – באנגלית ו/או בעברית – של חוק אמנת רומא, ובלבד כאמור שאין על גבי הטקסט הערות מלבד הטקסט המקורי עצמו.

**משקל הבחינה:** 100%.

**משך הבחינה:** שעתיים. לא תינתן שום הארכה פרט למחזיקים באישור מיוחד.

**הוראות נוספות:**

1. את תשובתכם יש להעלות, בכתב ברור, על מחברת בחינה אשר תקבלו מהמשגיחים. תשובתכם צריכה להיות מנומקת אך ממוקדת; בבחינת קצר, קולע, ולעניין. כל ניסיון למסע דייג (Fishing), יתקבל בדחייה ובפסילת התשובה כולה.
2. תשובתכם צריכה להיות מבוססת על חומר ההרצאות, לרבות חומרי הקריאה וחוק אמנת רומא.

**שאלה ראשונה (20 נקודות)**

הציגו טיעונים **בעד ונגד** ביטול הרעיון בדבר משפט פלילי בינלאומי, ובהתאם ביטול בית-הדין הפלילי בהאג.

**בין היתר** יש לעמוד על הטיעונים הבאים:

**טיעוני בעד**

1. פוליטיזציה של המשפט.
2. קשיי אכיפה.
3. אכיפה סלקטיבית, המתמקדת במדינות אפריקאיות.
4. כוח עצום בידי התובע הכללי.
5. כוח לא מבוטל בידי מועצת הביטחון.
6. היעדר בסיס מושגי ברור ביחס להגדרת העבירות.
7. היעדר הכרעה בתחרות בין המשפט הקונטיננטלי לבין המשפט האנגלו-אמריקאי; דבר המשפיע על חוסר הקוהרנטיות של התפתחות המשפט הפלילי הבינלאומי.
8. פגיעה בריבונות המשפטית של מדינות.

**טיעוני נגד**

1. העמדת אנשים (בד"כ ראשי מדינות) לדין פלילי הוא ביטוי לגינוי העולמי למעשי הזוועה נשוא ההרשעה; דבר הבא לידי ביטוי גם בעונש פלילי.
2. הרתעה אינדיבידואלית והרתעה כללית שמא עבירות חמודות דומות תשננה.
3. הצבת סדר משפטי פלילי עולמי, על-פי סטנדרט אחיד כפי שהוא מוצג בחוק אמנת רומא.
4. מעודד שיתוף פעולה בין מדינות לצורך אכיפת הסדר המשפט הפלילי.

**שאלה שנייה (60 נקודות)**

רונלד, ג'ון, ואדוורדס, הם חיילים אמריקאים המשרתים בעיראק; תפקידם היה לשמור על מאגרי המזון של הצבא האמריקאי. ביום בהיר אחד, כל 30 הגברים של קבוצת הכורדיסטאנים העיראקים תקפו את המחנה בו שמור מאגר המזון האמור, כדי לגנוב את המזון ולהביאו למשפחותיהם; שאם לא כן ימותו כל הכורדיסאנים מרעב. התוקפים לא איימו על חיי החיילים בשום דרך שהיא. זו הייתה המתקפה ה- 20 במספר, על-ידי אותה קבוצה של 30 הגברים האמורים לאותו מאגר מזון. רונלד, ג'ון ואדוורדס, נועצו ביניהם, והחליטו להשמיד את כל 30 הגברים התוקפים, כדי לחסלם כולם, ובכך להדוף את המתקפה האמורה; וכך עשו. שלושתם הועמדו לדין פלילי בינלאומי בעבירה של השמדת עם. דונו באחריותם של השלושה לעבירה של השמדת עם. **נא לנמק את תשובתכם לפניי ולפנים.**

**יש לעמוד על הנקודות הבאות:**

1. הצגת הנחות עובדתיות ומשפטיות אשר מאפשרות דיון בשאלות המשפטיות גופן שלפי הקייס דלעיל; למשל בענייני סמכות בית-הדין ביחס למקרה הקונקרטי.
2. ניתוח היסוד העובדתי של העבירה ביחס למקרה זה.
3. ניתוח היסוד הנפשי של העבירה ביחס למחקרה זה.
4. התייחסות לתחולת הילכת הצפיות ביחס לכוונה המיוחדת הנדרשת בנוגע לעבירת השמדת עם.
5. דיון בדיני השותפות ובעבירה של קשירת קשר לביצוע השמדת עם.
6. דיון בהגנה עצמית ובשאלת תחולתה בנוגע למקרה זה כמקרה של השמדת עם לעומת, למשל, פשע מלחמה.

**שאלה שלישית (20 נקודות)**

דונו **בכל** הקושיות בקשויות הנוגעת להגדרת עבירת השמדת עם שלפי חוק אמנת רומא.

**בין היתר** יש לעמוד על הטיעונים הבאים:

1. הגדרת היסוד העובדתי:
2. רשימת הקבוצות המוגנות היא רשימה סגורה. האם אין מקום ליתן פרשנות מרחיבה למשמעות של קבוצות אלה? אם אין מקום ליצור, בדרך פרשנית או ע"י תיקון חוק אמנת רומא, קבוצות מוגנות נוספות, כמו קבוצות תרבותיות?
3. הגדרת המעשים הנופלים בגדר היסוד העובדתי היא אמורפית למדי; וזה בניגוד לעיקרון החוקיות.
4. הגדרת היסוד הנפשי:
5. מדובר ביסוד נפשי מורכב הנמנה עם הרף הגבוה ביותר עד כדי קיומו של קושי רב, עד בלתי אפשרי, ביחס להוכחתו, היינו- ידיעה, כוונה, וכוונה מיוחדת.
6. האם יש תחולה לדוקטרינת עצימת העיניים ולהלכת הצפיות על "הכוונה המיוחדת"?
7. הגדרת היקף העבירה:
8. מה היחס בין חוק אמנת רומא לבין האמנה נגד השמדת עם; למשל, בנוגע לקשירת קשר לביצוע השמדת עם?
9. מה הגבול בין הסתה להשמדת עם לבין שידול להשמדת עם?